Situata ekonomike në Kaliforni
Ekonomia e Kalifornisë ndonëse në vështirësi, ka përmirësime të ndjeshme
Recesioni ekonomik e goditi rëndë Kaliforninë në vitet 2008 – 2009, dhe pjesë të ekonomisë së saj kanë mbetur të rrënuara. Shkalla e papunësisë për këtë shtet, është thuajse 12 përqind, rreth 3 përqind më e lartë se mesatarja kombëtare. Gjithashtu tregu i shitblerjes së banesave mbetet ndër më të dobëtit në Shtetet e Bashkuara. Por duket se ka zona ku ka patur përmirësime ekonomike gjatë kësaj periudhe në Kaliforni, shteti më i populluar i Amerikës. Ekonomia e Kalifornisë është ende një ekonomi e madhe - ndonëse recesioni ka ngadalësuar rritjen ekonomike. Nëse Kalifornia do të ishte një shtet më vehte, ai do të renditej si ekonomia e 8-të më e madhe në botë. Ekonomistja Nensi Sidhu e Korporatës për Zhvillimin Ekonomik të Kontesë së Los Anxhelosit thotë se sektori i teknologjisë së lartë është në nivele të mira... Shitjet me pakicë përbëjnë pjesërisht humbjet e shkaktuara nga recesioni, dhe disa konsumatorë u janë kthyer blerjeve. Por shitësi i mallrave më shumicë Liang Liang është i nbërthyer mes kostos së lartë e kërkesës në rënie. Ai thotë se importon zbukurime shtëpish dhe suvenire për turistët dhe se këto mallra ende nuk kanë shitje të mira, dhe se kostoja e bluzave prej pambuku është shtuar me rreth 25% që nga muaji janar. Punonjësit e përkohshëm po gjejnë punë dhe ata që sigurojnë shërbime profesionale, mes tyre avokatët dhe llogaritarët, kanë pasur më shumë sukses. Prodhimi i filmave është rritur, dhe ata që merren me industrinë e filmit po gjejnë punë. Ky montazheir filmash që punon si kontraktor e që punon nga shtëpia, vendos efektet zanore nëpër filma të ndryshëm. Ai thotë se ky biznes është i mirë këtë vit. Por bizneset e Kalifornisë përballen me probleme si autostradat e mbingarkuara, sistemi i vjetëruar i trenave, si dhe portet dhe aeroportet. Niveli i infrastrukturës së këtij shteti renditet ndër të fundit në Shtetet e Bashkuara, thotë ekonomistja Susan Trimbath, e cila punon për një studim kombëtar me Dhomën Amerikane të Tregëtisë. Ajo thotë se prodhimet bujqësore - mes tyre frutat nga bregdeti perëndimor ose misri nga Nebraska- disa herë bëjnë rrugë dyfishe për të mbërritur tek konsumatori si pasojë e infrastrukturës së dobët. Analistët thonë se problemi më i madh i Kalifornisë është tregu i shitblerjes së shtëpive, i cili ndikon ndjeshëm tek e gjithë ekonomia e shtetit si pasojë ul të ardhurat nga taksat dhe dëmton qeverisjet lokale dhe shkollat. Disa investitorë në Silikon Valley, po ia dalin mbanë dhe më shumë se 6 miliardë dollarë të ardhura të paparashikuara nga taksat do të ndihmojnë defiçitin e madh buxhetor të Kalifornisë. Ky shtet ende ka nevojë për rreth 10 miliardë dollarë për të përmbushur mungesat e tij buxhetore, ndërkohë që shumë mësues e punonjës të qeverisë përballen me humbjen e vendeve të punës. Analistët e biznesit thonë se përtej kapërcimit të problemeve në afatin e shkurtër, Kalifornia duhet të zgjidhë problemet e saj afatgjata për të mbetur një shtet konkurrues në ekonominë amerikane dhe atë globale.